Fiskeriminister Eva Kjer Hansen (V) modtager nu kritik for sin håndtering af en sag om muslinge- og østerskvoter. På et møde onsdag vil et flertal i Miljø- og Fødevareudvalget tildele hende en såkaldt næse, fordi hun i strid med udvalgets ønske ikke har fremskyndet indførelsen af nye regler, der sætter loft over, hvor mange kvoter en fisker må eje. - Eva Kjer Hansen har håndteret den her sag usædvanligt dårligt, og derfor får hun også den her meget store kritik og meget store næse, siger fiskeriordfører Simon Kollerup (S) til TV 2. Ville undgå hamstring Sagen tager sit udspring 19. juni 2018, hvor et flertal i Folketinget lavede en ny politisk aftale om fiskeri af østers og blåmuslinger. Med aftalen blev loftet for, hvor mange licenser en fisker må eje reduceret, så man fremover maksimalt må være ejer eller medejer af tre kvoter for blåmuslinger og/eller tre kvoter for østers. Før aftalen var det muligt at eje fire kvoter, og politikerne vedtog, at fiskere, der er i besiddelse af fire kvoter, har indtil årets udgang i 2026 til at komme af med deres kvoter. Særligt Dansk Folkeparti pressede efter aftalen på for, at de nye regler skulle træde i kraft hurtigst muligt for at undgå, at fiskere nåede at "hamstre" kvoter. Alligevel gik der næsten et halvt år, før det skete, og det er det, Eva Kjer Hansen nu får kritik for. Artiklen fortsætter under videoen. Beskyldt for at lyve Ministeren hævder, at hun ikke blev opmærksom på ønsket før i november, hvor Dansk Folkepartis fiskeriordfører, Ib Poulsen, og Socialdemokratiets ditto, Simon Kollerup, offentligt brokkede sig over, at tingene gik for langsomt. Men det er direkte løgn, mener Ib Poulsen. Ifølge ham gjorde han allerede på et møde i august Eva Kjer Hansen opmærksom på, at reglerne skulle gennemføres hurtigt. En udlægning, som flere medlemmer af Miljø- og fødevareudvalget ifølge Berlingske har bakket op om. Ministeren har siden i et svar til Folketinget gentaget, at hun først i november blev klar over ønsket om fremskyndelse af reglerne, hvilket førte til en indkaldelse til et hastemøde i starten af februar. Med svaret følte flere ordførere nemlig, at Eva Kjer Hansen beskyldte dem for at lyve. - Det er en ret alvorligt sag, og det er også derfor, at vi tager nogle ret skrappe ord i brug, når vi giver næsen, siger Simon Kollerup. Den store næse Onsdag falder hammeren så. Eva Kjer Hansen får sin reprimande i form af en såkaldt næse. En påtale, der sjældent får parlamentariske konsekvenser, og som både S, DF, Ø, SF og ALT står bag. - Flertallet påtaler på det skarpeste, at ministeren ikke anerkender, at fiskeriordførerne for partier, der udgør et flertal i Folketinget, siden sommeren 2018 har udtrykt ønske om, at bekendtgørelsen skulle træde i kraft hurtigere, og at ministeren derved indirekte beskylder et flertal i Folketinget for at tale usandt. Sådan lyder det i næsen, hvor ministerens håndtering af sagen kaldes "overordentlig utilfredsstillende". Et gult kort Ministeren bliver også på det kraftigste anbefalet, at hun fremadrettet vil følge det politiske flertal på fiskeriområdet "loyalt og uden unødig ophold". Fiskeriordfører i Dansk Folkeparti, Ib Poulsen, siger til Berlingske , at næsen er "et gult kort" - og dem får man ikke to af, lyder det. - Ved næste gule kort bliver det automatisk rødt, og så ryger man ud, siger Ib Poulsen til avisen.
Fiskeriminister Eva Kjer Hansen er endnu engang kommet i problemer på grund af sin håndtering af kvoter.